SKRIFTLIG FORESPØRGSEL E-3591/01

af Ilda Figueiredo (GUE/NGL) til Kommissionen

(8. januar 2002)

Om: Virksomheden Luís Elvas og tekstil- og beklædningssektoren i Portugal

Virksomheden Luís Elvas, LDA (Confecções Montebela), som er beliggende i Belmonte i et område i det indre Portugal, hvor der kun er få beskæftigelsesmuligheder, også i industrien, befinder sig i en vanskelig situation. Virksomheden har på nuværende tidspunkt 200 beskæftigede, men antallet var tidligere 300.

Efter omfattende investeringer for ca. fem år siden, gennemgik virksomheden en vanskelig periode på grund af en uinddrivelig gæld på 150 mio. escudos, som skyldtes, at nogle af virksomhedens kunder i Frankrig og Det Forenede kongerige var gået konkurs.

Den nuværende situation med konkurrence fra tredjelande inden for den problemfyldte tekstil- og beklædningssektor er med til at forværre situationen, hvad der sætter spørgsmålstegn ved, om virksomheden kan overleve med alle de konsekvenser, som det vil få for beskæftigelsessituationen de fleste ansatte er kvinder og for udviklingen af dette område i det indre af Portugal.

Kommissionen bedes derfor oplyse følgende:

- hvilken støtte er der fra EU blevet ydet til virksomheden?

- hvilken støtte påtænker kommissionen at yde til de virksomheder i tekstil- og beklædningssektoren, som er berørt af Unionens tosidede aftaler med tredjelande?

- hvordan forventer Kommissionen at støtte de små og mellemstore virksomheder, især inden for følsomme sektorer som tekstilbranchen, der har uinddrivelige fordringer i andre EU-lande?

Supplerende svarafgivet på Kommissionens vegne af Michel Barnier

(8. maj 2002)

EU støtter virksomheder ved hjælp af tilskud fra strukturfondene og Samhørighedsfonden til uddannelse, innovation og forskning. Kommissionen gør dog opmærksom på, at det er medlemsstaterne, der står for udvælgelsen af projekter. Ifølge de oplysninger, de portugisiske myndigheder har givet, har virksomheden Luis Elvas Lda ikke modtaget tilskud fra disse fonde.

Endvidere gør Kommissionen opmærksom på, at den, når den forhandler tekstilaftaler med tredjelande, forsøger at opnå ligevægt mellem adgang til nye afsætningsmuligheder i disse lande og de indrømmelser, den er rede til at give, således at ny adgang til EU's marked modsvares af afsætningsmuligheder i de pågældende tredjelande. EU har i sine beslutninger om åbning af tekstil- og beklædningssektoren i perioden 1995-2004, som Verdenshandelsorganisationens (WTO) regler kræver, i øvrigt forsøgt gradvis at lette overgangen til en åben importordning. Derfor finder Kommissionen det ikke hensigtsmæssigt at yde individuel støtte til virksomheder eller en særlig sektor som følge af disse aftaler. Der kan dog anvendes EU-bevillinger til programmer, som medfinansieres af strukturfondene, for at øge konkurrenceevnen i regionerne og skabe beskæftigelse. Hele Portugals område er berettiget til støtte fra strukturfondene i den nuværende programmeringsperiode 2000-2006.

Der kan ikke ydes EU-støtte til virksomheder alene på grund af, at de har uerholdelige fordringer i andre EU-lande. Siden Rådets forordning (EF) nr. 44/2001 af 22. december 2000 om retternes kompetence og om anerkendelse og fuldbyrdelse af retsafgørelser på det civil- og handelsretlige område(1) trådte i kraft den 1. marts 2002, findes der i medlemsstaterne til gengæld en hurtigere og næsten automatisk mekanisme til at fremskynde inddrivelsen af fordringer fra virksomheder, der er etableret i andre medlemsstater. Forordningen forenkler formaliteterne med henblik på en forenklet og hurtig fuldbyrdelse af retsafgørelser på det civil- og handelsretlige område i medlemsstaterne, for at det indre marked kan fungere bedst muligt. Således bliver en retsafgørelse, der er truffet i en medlemsstat, automatisk anerkendt, uden at

der stilles krav om en særlig procedure, medmindre anerkendelsen bestrides. Det betyder, at proceduren for at erklære en retsafgørelse, der er truffet i én medlemsstat, for eksigibel i en anden medlemsstat bliver betydeligt lettere og dermed effektivere. Endelig er Kommissionen for øjeblikket ved at lægge sidste hånd på et forslag til indførelse af et europæisk tvangsfuldbyrdelsesdokument for ubestridte krav, der vil afskaffe eksekvaturproceduren for ubestridte krav.

(1) EFT L 12 af 16.1.2001.